**Elkjøp omsatte for 25 mill. på fem Black Friday-timer**

****

**Handelsfenomenet Black Friday er i gang og hos Elkjøp var det full rulle fra midnatt. Klokken 05.00 hadde konsernet allerede omsatt elektronikk for 25 millioner kroner.**Fjorårets utgave av Black Friday hos Elkjøp førte til småkaotiske tilstander, både i butikkene og på nett.

Og med nattens pangstart virker det som 2015-utgaven blir like vill.

- Vi har allerede hatt rundt 400.000 besøkende innom nettsidene våre og klokken 05.00 oversteg omsetningen 25 millioner kroner, noe som må sies å være en veldig god start på dagen. Det er faktisk en økning på 70 prosent sammenlignet med de samme timene i fjor. Dette kommer til å bli en utrolig artig og hektisk Black Friday, sier administrerende direktør Atle Bakke i Elkjøp.

Han forteller at elektronikkaktøren har jobbet hardt de siste ukene for å forberede nettsidene på all trafikken man visste ville komme denne fredagen.

- Vi har blant annet testet systemene våre slik at de skal kunne tåle opp mot 400 prosent av den trafikken vi opplevde i fjor. Samtidig vet jeg at internetteamet tok med seg madrasser på kontoret og overnattet der, i tilfelle noe trøbbel skulle oppstå, sier Bakke.

**Utvidet til Black Week**

Elektronikkjeden trykket litt ekstra på gassen i forbindelse med Black Friday i år, og utvidet til Black Week, etter de heftige tilstandene i 2014.

- Vi knallet virkelig til under Black Friday i fjor, både på Elkjop.no og i butikkene våre, og responsen fra kundene var rett og slett enorm. Det var veldig tydelig i fjor at dette er noe nordmenn vil ha mer av og derfor valgte vi å gå for Black Week i år, sier Bakke.

Han sier videre at det også er bedre for kundene når tilbudene spres over flere dager sammenlignet med å presse inn alt på én dag, og at man på den måten blant annet unngår store køer og trengsel.